മെസി മിന്നി, അര്ജന്റീനയും ബ്രസീലിന് സമനില ബ്യൂണസ് അയേഴ്സ് ലയണല് മെസി മിന്നിയ കളിയില് ഉറുഗ്വേയെ മൂന്ന് ഗോളിന് വീഴ്ത്തി അര്ജന്റീന. മെസി ഒന്നടിച്ചപ്പോള് റോഡ്രിഗോ ഡി പോള്, ലൗതാരോ മാര്ടിനെസ് എന്നിവരും കോപ ചാമ്ബ്യന്മാര്ക്കായി ലക്ഷ്യംകണ്ടു. ലാറ്റിനമേരിക്കന് ലോകകപ്പ് ഫുട്ബോള് യോഗ്യതാ റൗണ്ടിലെ മറ്റൊരു കളിയില് കരുത്തരായ ബ്രസീലിനെ കൊളംബിയ കുരുക്കി 00. കഴിഞ്ഞ ഒമ്ബതുമത്സരവും ജയിച്ച ബ്രസീല് ഇതാദ്യമായാണ് ഇത്തവണ യോഗ്യതാമത്സരത്തില് ജയമില്ലാതെ മടങ്ങുന്നത്. 10 കളി പൂര്ത്തിയായപ്പോള് 28 പോയിന്റുമായി ബ്രസീല് ഒന്നാമത് തുടര്ന്നു. അര്ജന്റീന 22 പോയിന്റുമായി രണ്ടാമതുണ്ട്. ഉറുഗ്വേക്കെതിരെ ആധികാരികജയമായിരുന്നു മെസിക്കും കൂട്ടര്ക്കും. എതിരാളിക്ക് ഒരവസരവും നല്കാതെയായിരുന്നു മുന്നേറ്റം. ലൂയിസ് സുവാരസ് ഉള്പ്പെട്ട ഉറുഗ്വേ മുന്നിരയ്ക്ക് അര്ജന്റീന പ്രതിരോധത്തെ മറികടക്കാനായില്ല. അര്ജന്റീന കുപ്പായത്തിലെ മെസിയുടെ 80ാംഗോളായിരുന്നു ഉറുഗ്വേക്കെതിരായത്. അവസാന 24 കളികളില് തോല്വിയറിയാതെയാണ് അര്ജന്റീനയുടെ മുന്നേറ്റം. നെയ്മര് ഉള്പ്പെടെ പ്രധാന താരങ്ങളെല്ലാം അണിനിരന്നിട്ടും കൊളംബിയക്കെതിരെ ബ്രസീല് മങ്ങി. ലക്ഷ്യത്തിലേക്ക് നാലുവട്ടം മാത്രമേ അവര്ക്ക് പന്ത് തൊടുക്കാനായുള്ളൂ. വെള്ളിയാഴ്ച അര്ജന്റീന പെറുവിനെയും ബ്രസീല് ഉറുഗ്വേയെയും നേരിടും.